## Zakon o Financijskom inspektoratu Republike Hrvatske

### NN 85/2008 (21.7.2008.), Zakon o Financijskom inspektoratu Republike Hrvatske

# HRVATSKI SABOR

2731

Na temelju članka 88. Ustava Republike Hrvatske, donosim

## ODLUKU

### O PROGLAŠENJU ZAKONA O FINANCIJSKOM INSPEKTORATU REPUBLIKE HRVATSKE

Proglašavam Zakon o Financijskom inspektoratu Republike Hrvatske, kojega je
Hrvatski sabor donio na sjednici 9. srpnja 2008. godine.
Klasa: 011-01/08-01/92
Urbroj: 71-05-03/1-08-2
Zagreb, 15. srpnja 2008.

Predsjednik
Republike Hrvatske
**Stjepan Mesić, v. r.**

## ZAKON

### O FINANCIJSKOM INSPEKTORATU REPUBLIKE HRVATSKE

I. OPĆE ODREDBE
Članak 1.
(1) Ovim se Zakonom uređuju ustrojstvo, djelokrug, nadležnosti i ovlasti
Financijskog inspektorata Republike Hrvatske (u daljnjem tekstu: Financijski
inspektorat).
(2) Financijski inspektorat je upravna organizacija u sastavu Ministarstva
financija koja nadzire primjenu propisa u području sprječavanja pranja novca i
financiranja terorizma, te na području deviznog poslovanja i pružanja usluga
platnog prometa i prijenosa novca.
(3) Uz poslove inspekcijskog nadzora, Financijski inspektorat vodi prekršajni
postupak u prvom stupnju kad je to ovim Zakonom određeno, sukladno odredbama
ovoga Zakona i ovlastima koje ima na temelju Prekršajnog zakona.
(4) Sjedište je Financijskog inspektorata u Zagrebu.
Članak 2.
Pojedini pojmovi u smislu ovoga Zakona imaju sljedeće značenje:
1. subjekt nadzora jest pravna osoba i s njom izjednačeni subjekti, fizička
osoba obrtnik, fizička osoba koja se bavi drugom samostalnom djelatnošću i
fizička osoba (građanin) koja podliježe nadzoru Financijskog inspektorata u
skladu s odredbama ovoga Zakona, Zakona o deviznom poslovanju, Zakona o
sprječavanju pranja novca i financiranja terorizma i zakona kojim se uređuje
pružanje usluga platnog prometa i prijenosa novca,
2. subjekti izjednačeni s pravnim osobama jesu udruge, zaklade i fundacije te
ostale pravne osobe koje ne obavljaju gospodarsku djelatnost, kao i vjerske
zajednice i udruge koje nemaju svojstvo pravne osobe i drugi subjekti koji
nemaju pravnu osobnost ali samostalno nastupaju u pravnom prometu,
3. obveznici su prema Zakonu o sprječavanju pranja novca i financiranja
terorizma, pravne i fizičke osobe koje su u skladu s tim Zakonom obvezne
poduzimati mjere i radnje radi sprječavanja i otkrivanja pranja novca i
financiranja terorizma.
II. DJELOKRUG I NADLEŽNOSTI FINANCIJSKOG INSPEKTORATA
Članak 3.
(1) U području sprječavanja pranja novca i financiranja terorizma Financijski
inspektorat nadzire provedbu mjera, radnji i postupaka za sprječavanje i
otkrivanje pranja novca i financiranja terorizma, propisanih Zakonom o
sprječavanju pranja novca i financiranja terorizma i propisima donesenim na
temelju toga Zakona.
(2) U području deviznog poslovanja Financijski inspektorat nadzire poštovanje
uvjeta i načina obavljanja prekograničnog poslovanja, kao i poslovanja sa
stranim sredstvima plaćanja u zemlji, propisanih Zakonom o deviznom poslovanju i
propisima donesenim na temelju toga Zakona.
(3) U području pružanja usluga platnog prometa Financijski inspektorat nadzire
odvijanje platnih transakcija i drugih poslova platnog prometa sukladno zakonu
kojim se uređuje pružanje usluga platnog prometa i prijenosa novca te propisima
donesenim na temelju toga Zakona.
(4) Financijski inspektorat vodi u prvom stupnju prekršajni postupak za
prekršaje propisane ovim Zakonom i zakonima kojima se uređuje sprječavanje
pranja novca i financiranja terorizma, devizno poslovanje te pružanje usluga
platnog prometa i prijenosa novca.
Članak 4.
Financijski inspektorat nadležan je da u cilju obavljanja poslova i zadaća iz
članka 3. ovoga Zakona:
1. samostalno i u suradnji s Uredom za sprječavanje pranja novca i državnim
odvjetništvom planira, organizira i provodi inspekcijski nadzor radi otkrivanja
kažnjivih djela i prikupljanja dokaza na području pranja novca i financiranja
terorizma te na području deviznog poslovanja i pružanja usluga platnog prometa i
prijenosa novca,
2. na zahtjev suda i državnog odvjetnika pruža pomoć u provođenju financijske
istrage, posebno u predmetima u kojima je potrebno pribaviti podatke o novčanim
transakcijama i poslovnoj dokumentaciji okrivljenika te o nadziranju kretanja
imovinske koristi ostvarene kaznenim djelom,
3. provodi postupak prisilne naplate novčane kazne i troškova postupka u
prekršajnim postupcima koje vodi u slučaju kad je to određeno ovim Zakonom,
4. surađuje s Hrvatskom narodnom bankom, Hrvatskom agencijom za nadzor
financijskih usluga, nadzornim tijelima Ministarstva financija i drugim državnim
tijelima te u okviru svoje nadležnosti poduzima mjere za unapređenje suradnje,
5. u skladu s međunarodnim ugovorima surađuje s nadležnim tijelima drugih država
i međunarodnih organizacija,
6. sudjeluje u pružanju međunarodne pravne pomoći u prekršajnim postupcima koji
se vode protiv pravnih osoba,
7. nadležnom tijelu predlaže izmjene i dopune propisa koje se odnose na
postupanja iz njegova djelokruga,
8. zajedno s Uredom za sprječavanje pranja novca i u suradnji s drugim
regulatornim i nadzornim tijelima izdaje preporuke ili smjernice za jedinstveno
provođenje pojedinih odredaba Zakona o sprječavanju pranja novca i financiranja
terorizma te propisa donesenih na temelju toga Zakona, kod obveznika ovoga
Zakona,
9. zajedno s nadzornim tijelima i Uredom za sprječavanje pranja novca surađuje s
obveznicima sukladno Zakonu o sprječavanju pranja novca i financiranja terorizma
u sastavljanju liste indikatora za prepoznavanje sumnjivih transakcija i
stranaka u vezi s kojima postoje razlozi za sumnju na pranje novca ili
financiranje terorizma,
10. izrađuje analize s ciljem utvrđivanja koji su subjekti nadzora u svom
poslovanju izloženi ili bi mogli biti izloženi većem riziku zlouporabe radi
pranja novca ili financiranja terorizma,
11. vodi statistiku o razmjeni podataka između Financijskog inspektorata,
nadzornih tijela i Ureda za sprječavanje pranja novca,
12. sudjeluje u radu međuinstitucionalnih radnih skupina za sprječavanje pranja
novca i financiranja terorizma u cilju uspostavljanja operativnih i strateških
struktura za suradnju između pojedinih članova skupine,
13. sudjeluje u stručnom osposobljavanju zaposlenika subjekata nadzora
uključenih u sprječavanje i otkrivanje pranja novca i financiranja terorizma.
III. USTROJSTVO I UPRAVLJANJE
Članak 5.
(1) Financijskim inspektoratom upravlja ravnatelj, a u radu mu pomažu pomoćnici
ravnatelja.
(2) Ravnatelja imenuje Vlada Republike Hrvatske na temelju prethodno provedenoga
javnog natječaja.
Članak 6.
(1) Ravnatelj je odgovoran za zakonitost i ispravnost rada Financijskog
inspektorata.
(2) Ravnatelj daje naloge i upute koji su obvezatni za sve zaposlene u
Financijskom inspektoratu.
(3) Ravnatelj je ovlaštena osoba u smislu ovoga Zakona.
Članak 7.
Financijski inspektorat u svom sastavu ima: odjele za nadzor, odjele za
prekršajni postupak i odjel za međunarodnu suradnju.
Članak 8.
(1) Inspekcijski nadzor obavljaju ovlaštene osobe Financijskog inspektorata:
viši inspektori – specijalisti, viši inspektori, inspektori i inspektori
suradnici (u daljnjem tekstu: ovlaštene osobe).
(2) Ovlaštene osobe imaju službenu iskaznicu čiji izgled i sadržaj propisuje
ministar financija posebnim pravilnikom koji se objavljuje u »Narodnim
novinama«.
IV. OVLASTI I POSTUPANJE U POSLOVIMA INSPEKCIJSKOG NADZORA
Ovlasti Financijskog inspektorata
Članak 9.
U obavljanju inspekcijskog nadzora ovlaštene osobe Financijskog inspektorata, u
skladu s odredbama ovoga Zakona i drugih propisa, imaju ovlasti:
1. pregledati poslovne knjige, bankovnu i financijsku dokumentaciju, ugovore,
poslovnu evidenciju i druge dokumente u bilo kojem obliku te zatražiti njihove
preslike,
2. pregledati poslovne prostorije, robu, uređaje i opremu,
3. utvrditi identitet osoba koje rade na poslovima koji su predmet inspekcijskog
nadzora,
4. zatražiti informacije i uzimati izjave od osoba koje imaju saznanja važna za
inspekcijski nadzor,
5. zatražiti suzdržavanje od svakog postupanja koje je u suprotnosti s odredbama
zakona.
Dostavljanje podataka na zahtjev Financijskog inspektorata
Članak 10.
(1) Na zahtjev ovlaštene osobe Financijskog inspektorata subjekt nadzora dužan
je dati na uvid, odnosno dostaviti podatke, dokumentaciju i informacije o svim
okolnostima važnima za obavljanje inspekcijskog nadzora ili izvršavanje drugih
ovlasti i mjera koje Financijski inspektorat ima na temelju ovoga Zakona i
drugih propisa.
(2) Sve pravne osobe i fizičke osobe, državna tijela, jedinice lokalne i
područne (regionalne) samouprave i pravne osobe s javnim ovlastima dužne su
ovlaštenoj osobi Financijskog inspektorata, na njezin zahtjev, a u svrhu
provedbe nadzora i prikupljanja dokaza, dati na uvid odnosno dostaviti podatke,
dokumentaciju i informacije koje prikupljaju ili s kojima raspolažu.
Privremeno oduzimanje predmeta i dokumentacije
Članak 11.
(1) Ovlaštene osobe Financijskog inspektorata mogu privremeno oduzeti predmete i
dokumentaciju koji su poslužili ili mogu poslužiti za izvršenje prekršaja, koji
su nastali izvršenjem prekršaja, ili koji mogu poslužiti kao dokaz, kao i
privremeno oduzeti dokumentaciju i druge predmete sukladno odredbama Zakona o
kaznenom postupku o obavljanju hitnih istražnih radnji.
(2) O privremenom oduzimanju predmeta ovlaštena osoba Financijskog inspektorata
izdaje potvrdu.
(3) Osobe, kojima su u smislu stavka 1. ovoga članka privremeno oduzeti predmeti
i dokumentacija, imaju pravo podnijeti prigovor ravnatelju Financijskog
inspektorata.
Način obavljanja nadzora
Članak 12.
(1) Financijski inspektorat obavlja inspekcijski nadzor po službenoj dužnosti:
neposrednim nadzorom koji ovlaštene osobe Financijskog inspektorata provode u
prostorijama subjekta nadzora pregledom izvorne dokumentacije, praćenjem,
prikupljanjem i provjerom podataka i saznanja iz drugih izvora.
(2) Neposredan nadzor iz stavka 1. točke 1. ovoga članka može biti redoviti ili
izvanredan.
(3) Financijski inspektorat donosi godišnji plan nadzora u kojem utvrđuje
raspored prema kojem će se odvijati redoviti neposredan nadzor.
Neposredan nadzor poslovanja
Članak 13.
(1) Subjekt nadzora dužan je ovlaštenim osobama Financijskog inspektorata
omogućiti pristup sjedištu subjekta nadzora i ostalim mjestima u kojima on ili
druga osoba po njegovoj ovlasti obavlja djelatnost i poslove u svezi s kojima
Financijski inspektorat provodi nadzor.
(2) Subjekt nadzora dužan je ovlaštenoj osobi Financijskog inspektorata, na
njezin zahtjev, omogućiti kontrolu poslovnih knjiga i poslovne dokumentacije te
administrativne ili poslovne evidencije, u opsegu potrebnom za obavljanje
nadzora.
Uvjeti za obavljanje neposrednog nadzora
Članak 14.
(1) Subjekt nadzora dužan je ovlaštenoj osobi Financijskog inspektorata
osigurati prikladne prostorije u kojima je moguće neometano i bez nazočnosti
drugih osoba obavljati nadzor.
(2) Subjekt nadzora dužan je na zahtjev ovlaštene osobe Financijskog
inspektorata osigurati stručnu i tehničku pomoć te dati potrebna pojašnjenja
važna za provedbu nadzora.
(3) Nadzor poslovanja ovlaštena osoba Financijskog inspektorata obavlja tijekom
radnog vremena subjekta nadzora. Ako je zbog opsega ili prirode posla nužno,
subjekt nadzora dužan je omogućiti ovlaštenoj osobi Financijskog inspektorata
obavljanje nadzora i izvan radnog vremena.
Završetak postupka nadzora
Članak 15.
(1) O obavljenom inspekcijskom nadzoru sastavlja se zapisnik koji se dostavlja
subjektu nadzora, s podrobnim opisom utvrđenih činjenica.
(2) Na dostavljeni zapisnik subjekt nadzora ima pravo uložiti prigovor u roku od
15 dana od dana njegova primitka.
(3) U posebno složenim slučajevima ravnatelj Financijskog inspektorata može
subjektu nadzora produžiti rok iz stavka 2. ovoga članka.
Sadržaj prigovora
Članak 16.
(1) Prigovor mora sadržavati:
1. navođenje zapisnika na koji se prigovor podnosi,
2. izjavu da se navodi iz zapisnika pobijaju u cijelosti ili u određenom dijelu,
3. razloge prigovora,
4. druge podatke koje mora imati svaki podnesak u skladu sa Zakonom o općem
upravnom postupku.
(2) Subjekt nadzora može u prigovoru navesti činjenice iz kojih proizlazi da
nezakonitosti i nepravilnosti navedene u zapisniku ne postoje u cijelosti ili
djelomično te o tome predočiti dokaze. Ako se subjekt nadzora u prigovoru poziva
na isprave, dužan ih je kao dokaze priložiti prigovoru.
(3) Ako subjekt nadzora ne dostavi isprave na koje se u prigovoru poziva,
ovlaštena će osoba Financijskog inspektorata pri razmatranju prigovora uzeti u
obzir samo priložene dokaze.
(4) Ovlaštena osoba Financijskog inspektorata provjerit će navode iz prigovora,
a nakon ponovne ocjene činjenica po potrebi će izvršiti izmjene i dopune
zapisnika.
(5) Ako razlozi hitnosti to ne nalažu, Financijski inspektorat neće dalje
postupati po nalazu sadržanom u zapisniku o obavljenoj inspekciji dok ne ispita
navode iz prigovora.
Izricanje nadzornih mjera
Članak 17.
(1) Financijski inspektorat može subjektima nadzora kao nadzornu mjeru, pod
uvjetima propisanima ovim Zakonom:
1. dati pisano upozorenje za otklanjanje nepravilnosti,
2. naložiti otklanjanje nezakonitosti i nepravilnosti,
3. predložiti obustavu izvršenja financijske transakcije i zamrzavanje
financijskih sredstava,
4. privremeno zabraniti poduzimanje određene poslovne aktivnosti sukladno
ovlastima koje proizlaze iz Prekršajnog zakona,
5. predložiti oduzimanje odobrenja za rad.
(2) Mjere iz stavka 1. ovoga članka Financijski inspektorat izricat će subjektu
nadzora primjenjujući načelo razmjernosti.
Davanje pisanog upozorenja za otklanjanje nepravilnosti
Članak 18.
(1) Ako Financijski inspektorat tijekom provedbe nadzora kod subjekta nadzora
utvrdi manje nepravilnosti i nedostatke u poslovanju koje nemaju značenje
kršenja zakona i provedbenih propisa, ili ako smatra da je to potrebno radi
usklađivanja rada sa zakonom i drugim propisima, ili radi preventivnog
djelovanja, subjektu nadzora može dati pisano upozorenje za otklanjanje
utvrđenih nedostataka ili nepravilnosti i rokove za izvršenje te mjere.
(2) Ako u roku iz stavka 1. ovoga članka subjekt nadzora ne postupi po izdanom
upozorenju, Financijski inspektorat izdat će rješenje za otklanjanje utvrđenih
nepravilnosti ili nedostataka.
Nalaganje mjera za otklanjanje nezakonitosti i nepravilnosti
Članak 19.
(1) Financijski inspektorat može subjektu nadzora rješenjem naložiti uklanjanje
nezakonitosti i nepravilnosti u radu te poduzimanje radnji koje pridonose
uspostavljanju zakonitosti i usklađivanju rada sa zakonima i drugim propisima,
odnosno može ovlaštenoj banci ili drugoj ovlaštenoj pravnoj osobi naložiti da
poduzme radnje kojima se uklanjaju nezakonitosti i nepravilnosti u poslovanju
subjekta nadzora.
(2) Protiv rješenja iz stavka 1. ovoga članka subjekt nadzora može izjaviti
žalbu Ministarstvu financija u roku od osam dana od dana dostave rješenja.
(3) Žalba se dostavlja Financijskom inspektoratu koji je dužan žalbu dostaviti
Ministarstvu financija u roku od dva radna dana.
(4) Žalba ne zadržava izvršenje rješenja.
(5) Subjekt nadzora može u žalbi iznimno zatražiti da Ministarstvo financija do
konačnosti zadrži od izvršenja rješenje iz stavka 1. ovoga članka ako bi
izvršenjem rješenja za njega mogla nastupiti znatnija materijalna šteta.
Članak 20.
O zahtjevu iz članka 19. stavka 5. ovoga Zakona Ministarstvo financija odlučuje
rješenjem u roku od tri dana od primitka žalbe protiv kojeg nije dopuštena
posebna žalba.
Članak 21.
(1) Rješenje iz članka 19. stavka 1. ovoga Zakona protiv kojeg u roku nije
izjavljena žalba i rješenje kojim Ministarstvo financija odluči povodom žalbe iz
članka 19. stavka 2. ovoga Zakona konačno je i dostavlja se putem Financijskog
inspektorata na izvršenje.
(2) Financijski inspektorat ovlašten je tražiti informacije o izvršenju. Pravna
osoba ili državno tijelo koje je bilo dužno provesti izvršenje obvezno je o
izvršenju izvijestiti Financijski inspektorat.
Obustava izvršenja financijske transakcije i zamrzavanje financijskih sredstava
Članak 22.
U slučaju osnovane sumnje da su financijska sredstva na računu subjekta nadzora
predmet prekršaja za koji je propisana zaštitna mjera oduzimanja predmeta
prekršaja, ovlaštena osoba Financijskog inspektorata može predložiti nadležnom
prekršajnom tijelu da naredi privremenu obustavu izvršenja financijske
transakcije i zamrzavanje financijskih sredstava na računu do okončanja
prekršajnog postupka ili da banci, odnosno drugoj instituciji, koja subjektu
nadzora pruža uslugu platnog prometa, izda nalog da strana sredstva plaćanja ili
kune koje su bile predmet platnog prometa koji je rezultat prekršaja doznači, do
okončanja prekršajnog postupka, na posebne račune Financijskog inspektorata.
Privremena zabrana poduzimanja određene poslovne aktivnosti
Članak 23.
(1) U slučaju osnovane sumnje da je počinjen prekršaj za koji se može izreći
zaštitna mjera zabrane obavljanja djelatnosti, Financijski inspektorat subjektu
nadzora može privremeno zabraniti poduzimanje određene poslovne aktivnosti, uz
donošenje naredbe i pečaćenje opreme za rad ili poslovnih prostorija ako je to
neophodno radi sprječavanja subjekta nadzora da čini nove prekršaje ili da oteža
dokazivanje u postupku.
(2) Ovlaštene osobe Financijskog inspektorata mogu subjektu nadzora izreći mjere
opreza iz stavka 1. ovoga članka najdulje na osam dana. Ako u roku od osam dana
od dana određivanja mjere opreza ovlaštene osobe ne podnesu optužni prijedlog s
prijedlogom prekršajnom tijelu da produlji primjenu mjere opreza ili ako nakon
podnošenja takva zahtjeva prekršajno tijelo ne odluči u daljnjem roku od tri
dana, mjera opreza prestaje.
Davanje prijedloga za oduzimanje odobrenja za rad
Članak 24.
Kad je posebnim zakonom predviđeno izdavanje odobrenja za obavljanje određenih
poslova, Financijski inspektorat predložit će nadležnom tijelu oduzimanje
odobrenja za rad subjektu nadzora:
1. ako utvrdi da je odobrenje za rad izdano na temelju neistinitih podataka,
2. ako subjekt nadzora na osobito težak način počini teži prekršaj propisan
Zakonom o sprječavanju pranja novca i financiranja terorizma.
Suradnja između nadležnih tijela Republike Hrvatske
Članak 25.
(1) Financijski inspektorat i druga tijela u Republici Hrvatskoj koja su
nadležna za nadzor primjene propisa kojima se uređuje sprječavanja pranja novca
i financiranja terorizma, devizno poslovanje te pružanje usluga platnog prometa
i prijenosa novca dostavit će, na međusobni zahtjev, sve podatke o subjektima
nadzora koji su im potrebni u postupku provođenja nadzora.
(2) Tijela iz stavka 1. ovoga članka dužna su se međusobno obavještavati o
nezakonitostima i nepravilnostima koja utvrde tijekom obavljanja nadzora, ako su
ti nalazi bitni za rad drugog tijela.
(3) Razmjena podataka u skladu s ovim člankom ne smatra se odavanjem poslovne
tajne i klasificiranih podataka, a Financijski inspektorat i druga nadležna
tijela dužni su čuvati primljene podatke u skladu s utvrđenim stupnjem tajnosti
te ih mogu upotrijebiti isključivo u svrhu za koju su dani.
(4) U cilju omogućavanja i uspostave djelotvornog nadzora, tijela iz stavka 1.
ovoga članka dužna su surađivati, planirati i koordinirati obavljanje složenih
nadzora te prikupljanje i razmjenu bitnih informacija između nadležnih tijela
koja su uključena u nadzor u okviru redovitih aktivnosti ili izvanrednih
situacija.
(5) Opseg razmjene podataka te koordinacija postupaka i aktivnosti pri nadzoru
uredit će se međusobnim sporazumom o razumijevanju.
Pružanje pomoći u obavljanju nadzora
Članak 26.
Policija, Hrvatska narodna banka, Hrvatska agencija za nadzor financijskih
usluga, nadzorna tijela Ministarstva financija i druga državna tijela dužna su
ovlaštenim osobama Financijskog inspektorata, na njihov zahtjev, pružiti pomoć u
obavljanju inspekcijskog nadzora, u granicama svojih ovlasti.
Podnošenje kaznene prijave i optužnog prijedloga
Članak 27.
U slučajevima kad inspekcijskim nadzorom ili na drugi način Financijski
inspektorat ustanovi da postoje osnove sumnje da je počinjeno kazneno djelo ili
prekršaj, dužan je nadležnom državnom tijelu podnijeti odgovarajuću prijavu
odnosno optužni prijedlog radi pokretanja prekršajnog postupka.
V. ODLUČIVANJE O PREKRŠAJIMA
Članak 28.
(1) Financijski inspektorat vodi prekršajni postupak prema Prekršajnom zakonu.
(2) Financijski inspektorat vodi prekršajni postupak na temelju podnesenoga
optužnog prijedloga ovlaštenog tužitelja, zakonom ovlaštenog za provođenje
nadzora primjenom propisa kojima se uređuje sprječavanje pranja novca i
financiranja terorizma, devizno poslovanje te pružanje usluga platnog prometa i
prijenosa novca.
(3) Prvostupanjski postupak provodi Vijeće za prekršajni postupak Financijskog
inspektorata (u daljnjem tekstu: Vijeće).
(4) O žalbi protiv odluka Vijeća iz stavka 3. ovoga članka odlučuje Visoki
prekršajni sud Republike Hrvatske.
Članak 29.
(1) Vijeće iz članka 28. stavka 3. ovoga Zakona čine tri člana.
(2) Vijećem predsjeda i njegovim radom rukovodi predsjednik Vijeća.
(3) Predsjednik Vijeća mora biti diplomirani pravnik s položenim pravosudnim
ispitom.
Članak 30.
Vijeće može pisanim putem ovlastiti člana Vijeća za vođenje postupka i donošenje
odluka tijekom postupka, osim donošenja odluke o prekršaju.
Članak 31.
O izuzeću članova Vijeća odlučuje ravnatelj, a o izuzeću ravnatelja ministar
financija.
Članak 32.
Član Vijeća ne može biti ovlaštena osoba Financijskog inspektorata koja je
sudjelovala u nadzoru poslovanja okrivljenika u prekršajnom postupku.
Članak 33.
(1) Članove Vijeća iz redova ovlaštenih osoba Financijskog inspektorata imenuje
ravnatelj na vrijeme od dvije godine.
(2) U Financijskom inspektoratu po potrebi može biti imenovano više vijeća.
(3) Ravnatelj može imenovati zamjenike članova Vijeća.
(4) Za vrijeme dok rade kao članovi Vijeća, ovlaštene osobe Financijskog
inspektorata ne mogu raditi na poslovima inspekcijskog nadzora.
Članak 34.
(1) O žalbi povodom rješenja o prekršaju koje donese Vijeće odlučuje Visoki
prekršajni sud Republike Hrvatske.
(2) Žalba iz stavka 1. ovoga članka podnosi se Financijskom inspektoratu koji
je, ako ne postoje razlozi za njezino odbacivanje, bez odgode prosljeđuje
Visokom prekršajnom sudu.
Članak 35.
(1) Ako osuđena pravna osoba, fizička osoba obrtnik i fizička osoba koja obavlja
drugu samostalnu djelatnost prema pravomoćnoj odluci u određenom roku ne plati,
u cijelosti ili djelomično, novčanu kaznu, troškove postupka ili oduzetu
imovinsku korist, Financijski inspektorat, odjel za prekršaje, provest će
postupak prisilnog izvršenja pravomoćne odluke o prekršaju izdavanjem naloga za
pljenidbu banci kod koje se vodi račun osuđene osobe ili drugoj instituciji koja
na temelju zakona ili ugovora s bankom obavlja poslove platnog prometa. Uz nalog
će se dostaviti pravomoćna odluka s klauzulom pravomoćnosti.
(2) Ako osuđena fizička osoba ili odgovorna osoba u pravnoj osobi prema
pravomoćnoj odluci u određenom roku ne plati, u cijelosti ili djelomično,
novčanu kaznu, troškove prekršajnog postupka ili oduzetu imovinsku korist, od
Porezne uprave bit će zatraženo da provede ovrhu na imovini te osobe u skladu s
Općim poreznim zakonom.
VI. ZAŠTITA I ČUVANJE PODATAKA
Obveza čuvanja i korištenja poslovne tajne i klasificiranih podataka
Članak 36.
(1) Službenici Financijskog inspektorata dužni su čuvati poslovnu tajnu i
klasificirane podatke za koje saznaju tijekom obavljanja nadzora i drugih
poslova iz svoje nadležnosti, u skladu s utvrđenim stupnjem tajnosti.
(2) Financijski inspektorat podatke koji jesu poslovna tajna i klasificirani
podaci, a koje je saznao tijekom obavljanja nadzora ili drugih poslova iz svoje
nadležnosti, može koristiti isključivo:
1. za obavljanje nadzora,
2. u prekršajnim postupcima,
3. u postupku pred sudom.
(3) Poslovna tajna i klasificirani podaci ne mogu se otkriti drugoj osobi ili
državnom tijelu, osim u obliku informacije iz koje nije vidljiv identitet
subjekta nadzora na kojeg se ti podaci odnose te u slučajevima propisanim
zakonom.
(4) Obveza čuvanja poslovne tajne i klasificiranih podataka nije povrijeđena:
1. ako se podaci daju za potrebe kaznenog postupka,
2. ako se podaci daju Uredu za sprječavanje pranja novca, a na temelju Zakona o
sprječavanju pranja novca i financiranju terorizma,
3. ako se podaci daju Hrvatskoj narodnoj banci te drugom nadzornom tijelu za
potrebe nadzora koji oni obavljaju iz svog djelokruga, u okviru svojih zakonskih
ovlasti, a na temelju pisanog zahtjeva.
(5) Podatke koje im Financijski inspektorat dostavi sukladno stavku 4. ovoga
članka, nadležna tijela mogu upotrijebiti isključivo u svrhu za koju su dani i
ne smiju ih priopćiti trećim osobama ili im omogućiti da ih doznaju i iskoriste,
osim u slučajevima propisanim zakonom.
VII. STRUČNO USAVRŠAVANJE I PRIMJENA ETIČKOG KODEKSA
Članak 37.
Službenici Financijskog inspektorata dužni su stalno se stručno usavršavati i
sudjelovati u specijalističkim programima obrazovanja i usavršavanja koje
organizira i provodi Ministarstvo financija, a mogu sudjelovati i u drugim
oblicima izobrazbe i stručnog usavršavanja.
Članak 38.
Pri obavljanju dužnosti i u svoje slobodno vrijeme službenici Financijskog
inspektorata dužni su poštovati zakon i Etički kodeks državnih službenika.
VIII. SREDSTVA ZA RAD FINANCIJSKOG INSPEKTORATA
Članak 39.
(1) Sredstva za rad Financijskog inspektorata osiguravaju se u državnom
proračunu u okviru sredstava Ministarstva financija.
(2) Plaće službenika Financijskog inspektorata utvrđuju se na način uređen
propisima o državnim službenicima.
(3) Posebnom Uredbom Vlada će utvrditi vrijednost koeficijenata složenosti
poslova radnih mjesta, dodatak na uvjete rada te kriterije i najviši mogući
iznos dodatka za natprosječne rezultate u radu za službenike Financijskog
inspektorata.
(4) Službenici Financijskog inspektorata ostvaruju, sukladno rezultatima rada,
pravo na dodatak na plaću na temelju kriterija koje utvrđuje ministar financija.
IX. KAZNENE ODREDBE
Članak 40.
(1) Pravna osoba koja u smislu članka 10., 13. i 14. ovoga Zakona ovlaštenoj
osobi Financijskog inspektorata ne pruži tražene podatke, odnosno ne dade na
uvid potrebnu dokumentaciju i predmete ili ne osigura uvjete za provođenje
inspekcijskog nadzora, kaznit će se za prekršaj novčanom kaznom u iznosu od
20.000,00 do 800.000,00 kuna.
(2) Odgovorna osoba u pravnoj osobi iz stavka 1. ovoga članka kaznit će se za
prekršaj novčanom kaznom u iznosu od 5.000,00 do 40.000,00 kuna.
(3) Novčanom kaznom u iznosu od 20.000,00 do 80.000,00 kuna kaznit se za
prekršaj iz stavka 1. ovoga članka fizička osoba obrtnik i fizička osoba koja
obavlja drugu samostalnu djelatnost.
Članak 41.
(1) Pravna osoba koja ne izvrši nalog ovlaštene osobe Financijskog inspektorata
u smislu članka 19. stavka 1. ovoga Zakona kaznit će se za prekršaj novčanom
kaznom u iznosu od 50.000,00 do 1.000.000,00 kuna.
(2) Odgovorna osoba u pravnoj osobi iz stavka 1. ovoga članka kaznit će se za
prekršaj novčanom kaznom u iznosu od 10.000,00 do 50.000,00 kuna.
(3) Novčanom kaznom u iznosu od 35.000,00 do 100.000,00 kuna kaznit će se za
prekršaj iz stavka 1. ovoga članka fizička osoba obrtnik i fizička osoba koja
obavlja drugu samostalnu djelatnost.
Članak 42.
(1) Prekršajni postupak za prekršaje predviđene ovim Zakonom ne može se
pokrenuti kad proteknu tri godine od dana počinjenja prekršaja.
(2) Zastara nastupa u svakom slučaju kad od dana počinjenja prekršaja protekne
šest godina.
X. PRIJELAZNE I ZAVRŠNE ODREDBE
Članak 43.
(1) Devizni inspektorat osnovan Zakonom o Deviznom inspektoratu Republike
Hrvatske (»Narodne novine«, br. 33/92., 26/93. i 29/94.) od dana stupanja na
snagu ovoga Zakona nastavlja rad kao Financijski inspektorat.
(2) Državni službenici Deviznog inspektorata s početkom rada Financijskog
inspektorata nastavljaju rad kao državni službenici Financijskog inspektorata,
na svojim dosadašnjim radnim mjestima zadržavaju prava iz službe do donošenja
rješenja o rasporedu na radna mjesta u skladu s propisima o unutarnjem
ustrojstvu i unutarnjem ustrojstvu središnjeg tijela državne uprave iz članka 1.
stavka 2. ovoga Zakona.
(3) Vlada Republike Hrvatske će u roku od 60 dana od dana stupanja na snagu
ovoga Zakona uskladiti unutarnje ustrojstvo Ministarstva financija s odredbama
ovoga Zakona.
(4) Pravilnik iz članka 8. stavka 2. ovoga Zakona ministar financija dužan je
donijeti u roku od 30 dana od dana stupanja na snagu ovoga Zakona.
(5) Postupci inspekcijskog nadzora, započeti prije stupanja na snagu ovoga
Zakona, dovršit će se po odredbama Zakona o Deviznom inspektoratu Republike
Hrvatske (»Narodne novine«, br. 33/92., 26/93. i 29/94.).
(6) Postupci za prekršaje pokrenuti do dana stupanja na snagu ovoga Zakona
dovršit će se prema propisima po kojima su pokrenuti.
Članak 44.
Na dan stupanja na snagu ovoga Zakona prestaje važiti Zakon o Deviznom
inspektoratu Republike Hrvatske (»Narodne novine«, br. 33/92., 26/93. i 29/94.)
Članak 45.
Ovaj Zakon stupa na snagu osmoga dana od dana objave u »Narodnim novinama«.
Klasa: 470-01/08-01/01
Zagreb, 9. srpnja 2008.

HRVATSKI SABOR
Predsjednik
Hrvatskoga sabora
**Luka Bebić, v. r.**

Zakon, NN 85/2008-2731
Opći uvjeti korištenjaZaštita privatnosti[Pristup podatcima](/data_access_hr.aspx)[ELI](/about_eli_hr.aspx)

©2026. g. Narodne novine d.d.

, izrada [Novena d.o.o.](http://novena.hr/)